L-ewwel karozza rreġistrata f’Malta, karozza Siddeley tal-1904, bin-numru ta’ reġistrazzjoni No 1, sa fl-aħħar reġgħet lura Malta u se tkun ippreżentata f’Għawdex nhar is-Sibt li ġej. Is-Siddeley, fil-fatt kienet l-ewwel karozza li qatt instaqet f’Għawdex. Il-karozza 1904 Siddeley reġgħet lura f’Għawdex wara assenza ta’ 44 sena ‘l bogħod mill-Gżira. Il-vettura nġiebet lura Malta mir-Renju Unit mill-kumpanija Express Trailers minħabba l-esperjenza li għandha l-kumpanija fit-trasport ta’ karozzi fraġli u rari meqjusa imprezzabbli minn kollezzjonisti. L-istorja tal-karozza bejn l-1904 u l-1907 għadha qed tkun riċerkata u hekk kif dak li nstab ikun konfermat, dan għandu jkun interessanti ħafna għal kull min għandu għal qalbu dawn il-karozzi antiki. Li huwa magħruf hu li fl-1907 is-Siddeley sabet ruħha f’Għawdex fejn l-Għawdxin tant kienu mbezza’ minnha li kienu bdew isejħulha “ il karrozza tan-nar” . Fil-fatt din kienet l-ewwel vettura li qatt instaqet fuq il-gżira. Eventwalment il-karozza ma baqgħetx tinstaq u sabet ruħha miżmuma u minsija ġewwa mitħna għal madwar 60 sena qabel ma nstabet mill-ġdid minn David Arrigo u Brian Mizzi fl-1968. Din is-sejba tqieset bħala waħda mill-iżjed formidabbli u għadha meqjusa hekk sa llum. Għalkemm l-istat tagħha kien wieħed ħażin ħafna, il-vettura nstabet sħiħa u dan għen fir-restawr tagħha. Il-pubbliku qed ikun mistieden jattendi għall-kxif tas-Siddeley 1904 restawrata, attivita’ li se ssir fi Pjazza San Franġisk f’Għawdex nhar is-Sibt 20 ta’ Settembru fl-10.00 ta’ filgħodu.